b'\n_START_ARTICLE_\nDennis Oppenheim\n_START_SECTION_\nBiografija\n_START_PARAGRAPH_\nDenisas Openheimas gim\xc4\x97 1938\xc2\xa0m. rugs\xc4\x97jo 6 d. Electric City, Va\xc5\xa1ingtone, JAV. Deniso Openheimo t\xc4\x97vai buvo rus\xc5\xb3 imigrantai, jo t\xc4\x97vas\xc2\xa0\xe2\x80\x93 \xc5\xbeyd\xc5\xb3 tautyb\xc4\x97s._NEWLINE_1964\xc2\xa0m. Denisas Openheimas \xc4\xafgijo men\xc5\xb3 bakalauro laipsn\xc4\xaf Kalifornijos men\xc5\xb3 ir amat\xc5\xb3 koled\xc5\xbee (California College of Arts and Crafts) Oklande, Kalifornijoje, o v\xc4\x97liau, 1965\xc2\xa0m.\xc2\xa0\xe2\x80\x93 men\xc5\xb3 magistro laipsn\xc4\xaf Stanfordo universitete Palo Alto mieste, Kalifornijoje._NEWLINE_1966-aisiais menininkas persik\xc4\x97l\xc4\x97 \xc4\xaf Niujork\xc4\x85, kur 1968-aisiais buvo surengta pirmoji personalin\xc4\x97 jo paroda. Denisas Openheimas gyveno ir dirbo Niujorke vis\xc4\x85 likus\xc4\xaf gyvenim\xc4\x85. Mir\xc4\x97 2011\xc2\xa0m. sausio 21 d., sulauk\xc4\x99s 72\xc2\xa0m. am\xc5\xbeiaus.\n_START_SECTION_\nVeikla\n_START_PARAGRAPH_\nDeniso Openheimo ankstyvieji darbai buvo \xc4\xaftakoti koceptualaus meno jud\xc4\x97jimo, susij\xc4\x99 su atlikimo/k\xc5\xabno menu (performance/body art) ir su ankstyvuoju \xc5\xbeem\xc4\x97s meno (land art, earth art) jud\xc4\x97jimu. Nuo 1966 iki 1968\xc2\xa0m. Deniso Openheimo efemeriniai \xc5\xbeem\xc4\x97s meno darbai buvo formos, i\xc5\xa1kirstos lede/sniege, tokios kaip: Metin\xc4\x97s Riev\xc4\x97s (1968)\xc2\xa0\xe2\x80\x93 \xc5\xbeied\xc5\xb3, i\xc5\xa1kirst\xc5\xb3 sniege serijos, ties JAV/Kanados siena, ir Gallery Transplant (1969), kai jis i\xc5\xa1kirto galerijos kont\xc5\xabrus sniege, taip pat vaizdai, i\xc5\xa1kirsti kvie\xc4\x8di\xc5\xb3 laukuose su kombainais, ir mil\xc5\xbeini\xc5\xa1ki persidengiantys pir\xc5\xa1t\xc5\xb3 antspaudai, nusidriek\xc4\x99 Lewiston`o laukuose, Niujorke. Kartu su Michael Heizer, Robert Smithson ir Robert Morris jis k\xc5\xabr\xc4\x97 svarbius \xc5\xbeem\xc4\x97s meno darbus 1968\xc2\xa0m., eksponuotus Dwan galerijoje Niujorke._NEWLINE_1968\xc2\xa0m. Denisas Openheimas tapo draugais su Vito Acconci, ir kartu \xc4\x97m\xc4\x97si kurti k\xc5\xabno men\xc4\x85, tok\xc4\xaf kaip Reading Position for Second Degree Burn (1970), kai jis gul\xc4\x97jo saul\xc4\x97je penkias valandas su atversta knyga ant kr\xc5\xabtin\xc4\x97s. A\xc5\xa1tunto de\xc5\xa1imtme\xc4\x8dio prad\xc5\xbeioje jis buvo vienas i\xc5\xa1 meninink\xc5\xb3, naudojan\xc4\x8di\xc5\xb3 filmus ir video savo performansuose._NEWLINE_Devintojo de\xc5\xa1imtme\xc4\x8dio prad\xc5\xbeioje jis prad\xc4\x97jo kurti ma\xc5\xa1in\xc5\xb3 dalis, sud\xc4\x97tingus, erdv\xc4\x99 u\xc5\xbepildan\xc4\x8dius \xc4\xafrenginius, o antroje de\xc5\xa1imtme\xc4\x8dio pus\xc4\x97je jis dirbo su \xe2\x80\x9ekasdieni\xc5\xb3 objekt\xc5\xb3 transformavimu \xc4\xaf men\xc4\x85\xe2\x80\x9c. Nuo paskutinio XX am\xc5\xbeiaus de\xc5\xa1imtme\xc4\x8dio vidurio menininkas k\xc5\xabr\xc4\x97 didelio mastelio vie\xc5\xa1us meno k\xc5\xabrinius did\xc5\xbeiuosiuose pasaulio miestuose, kai kuriuos\xc2\xa0\xe2\x80\x93 gana kontroversi\xc5\xa1kus._NEWLINE_Denisas Openheimas buvo Guggenheim Foundation ir National Endowment for the Arts narys, dalyvavo Venecijos bienal\xc4\x97je ir Johanesburgo bienal\xc4\x97je 1997\xc2\xa0m. 2007\xc2\xa0m. jis buvo apdovanotas u\xc5\xbe gyvenimo pasiekimus Vankuverio Skulpt\xc5\xabros bienal\xc4\x97je_NEWLINE_Pirmoji \xc5\xa1io menininko skulpt\xc5\xabra Lietuvoje, Europos parke, Kr\xc4\x97slas/baseinas, pastatyta 1996 metais. Mil\xc5\xbeini\xc5\xa1ko kr\xc4\x97slo suk\xc5\xabrimui panaudota apie 300 metr\xc5\xb3 vamzd\xc5\xbeio, 100 kv. metr\xc5\xb3 cinkuoto tinklo, \xc4\xaf j\xc4\xaf pripilta daugiau nei 2 tonos vandens. Gerianti strukt\xc5\xabra su inksto formos baseinu\xc2\xa0\xe2\x80\x93 antroji Denniso Oppenheimo skulpt\xc5\xabra Europos parke\xc2\xa0\xe2\x80\x93 pastatyta 1998 metais. 10 metr\xc5\xb3 auk\xc5\xa1\xc4\x8dio, 10 metr\xc5\xb3 ilgio ir 5,5 metr\xc5\xb3 plo\xc4\x8dio \xe2\x80\x9egerianti strukt\xc5\xabra\xe2\x80\x9c pana\xc5\xa1i \xc4\xaf namel\xc4\xaf su banguotu stogu.'